钦定古今图书集成/历象汇编/历法典/第076卷 > 古今治平略 > 五代历法
## 钦定古今图书集成/历象汇编/历法典/第076卷 > 古今治平略 > 五代历法

五代初用唐《崇元历》，而晋高祖时马重绩始更造新
历，不复推古上元甲子冬至七曜之会，而起唐天宝
十四载乙未为上元，用正月雨水为气首。此首乃初
唐建中时术者曹士荐所变，号《符天历》，然世谓之“小
历”，祇行于民间，而重绩乃用以为法，遂施于朝廷，赐
号《调元历》，行之五年，辄差而复用崇元。周广顺中，博
士王处讷私撰《明元历》于家，民间又有《万分历》，而蜀
有《永昌历》《正象历》。南唐有《齐政历》。周世宗时，端明殿
学士王朴通历，于是以步日、步月、步星、步发敛，著为
书四篇，上之世宗颁行之，曰《钦天历》。而朴历自成一
家言，其法总日躔差度为盈缩二历，分月离迟疾为
二百四十八限，以考衰序之渐，以审朓朒而朔望正。
校赤道九限，更其率数，以步黄道，使日躔有常度。分
黄道八节，辨其内外，以揆九道，使月行如循环而二
曜协。观天势之升降，察轨道之斜正，以制食差而交
会密。测岳台之中晷，辨二至之日夜，以刻躔离而晷
漏精。推星行之顺逆伏留，使舒亟有渐而五纬齐。然
不能宏深简易而径急是取，至其所长，虽圣人出，不
能废也。